Document ID: /fineweb-2-swissfilter-quality_10-filterrobots/filtered/02670.jsonl.gz/13

Šveicarijos Lietuvių Bendruomenė kviečia Jus prisidėti prie Kalėdinės labdaros akcijos Lietuvos vaikams. Akcijos metu surinktos lėšos bus skirtos autizmo sutrikimą turinčių vaikų ugdymo priemonių įsigyjimui ir reikalingai infrastruktūrai Palangoje gerinti.
ŠLB nariai – palangiškė Ilona Emanuelsson su savo vyru Joachim šiemet ėmėsi gražios iniciatyvos – įsitraukdami ir įtraukdami kitus entuziastus į dviračių žygius, pradėjo rinkti aukas lavinimo priemonėms, padėsiančioms kurorto autistiško spektro sutrikimus turintiems vaikams greičiau vystytis ir lengviau įveikti kasdienius iššūkius.
Šveicarijos Lietuvių Bendruomenė ne kart skelbė Kalėdinę paramos akciją Lietuvos vaikams, seneliams, neįgaliesiems. Ir visad sulaukdavome patvirtinimo, jog ir mažiausia mūsų parama padėjo palengvinti kančią, įveikti sunkumus, suteikė džiaugsmo ar vilties.
Tad kviečiame ir šiais metais Šveicarijos lietuvius, palaikant mūsų bendruomenės narių gražią iniciatyvą, susitelkti bendrai labdaringai akcijai ir ištiesti gerumo ranką Lietuvos vaikams!
Būtų šaunu, jei galėtume mūsų aukomis nupirkti keletą lavinimo priemonių, kaip: taktilinį rinkinį, kurio kaina 337.32 Eur. ar minkštų formų rinkinį, kurio kaina 183.00 Eur.
O jei pavyktų ženkliai prisidėti prie Palangos lopšeliui-darželiui „Žilvinas“ įsigyjant Pojūčio kiemelį – būtume išties laimingi. Pojūčių kiemelis – tai atskira erdvė su nameliu, kuriame vaikai gali tyrinėti, eksperimentuoti su įvairiomis gamtinėmis medžiagomis: kankorėžiais, gilėmis, pupelėmis, kaštonais ir pan. Tai padėtų vaikams, turintiems autistiško spektro sutrikimų, mankštinti lytėjimo, skonio, regos, garso, kvapo ir judėjimo pojūčius.
ŠLB Kalėdinė akcija prasideda lapkričio 15 d. ir tęsis iki Šv. Kalėdų.
Aukoti bus galima per ŠLB Advento šventę, Kalėdinę vakaronę ar pavedimu, pažymint „Kinder Palanga 2019“:
Litauische Gemeinschaft
Zürcher Kantonalbank
8010 Zürich
IBAN: <iban-pii>
SWIFT (BIC) ZKBKCHZZ80A
Akcijos tekstą galite atsisiųsti ir pdf failu.